Generalforsamlingen i Foreningen for historielærere ved Læreruddannelsen 2016 referat.

Beretning for perioden februar 2014 – september 2016

Foreningen har en gammel tradition for at arrangere studieture udenlands. Inspireret af foreningens Limes rejsekursus arrangerede vi i maj 2014 et rejsekursus til Toscana med fokus på etruskerne 8 medlemmer drog i etruskernes fodspor fra den 11. maj til den 18. maj 2014. . Kurt Lyhne lagde stort arbejde i etruskerkurset. Vi benytter lejligheden til at takke Kurt for det store arbejde, han lagde i arrangementet.

I samarbejde med ministeriet og Falihos afholdt vi en temadag i Jelling fredag 25. september 2015 på UCL – læreruddannelsen i Jelling.

Læringskonsulent Jacob fra ministeriet holdt oplæg om FFM.

Den nye udstilling Kongernes Jelling blev besøgt.

Bestyrelsen har lagt en del arbejde i at deltage i opbygningen af Historiedidaktisk Netværk. Et netværk som Historielab tog initiativ til bestående af Historielærerforeningen for Stx & HF, Foreningen af historielærere ved handelsgymnasiet, FALIHOS og Foreningen for historielærere ved Læreruddannelsen.

Den 8.april i år afholdt netværket en stor konference ”Migration før og nu – sammenbrud eller berigelse ?” på Nationalmuseet i København. En del kolleger fra læreruddannelsen deltog. Historielabs økonomi sikrede en meget ambitiøs konference. Med mange oplægsholdere.

Heruder 2 politikere: Mads Lidegaard og Martin Henriksen.

Netværket er fortsat under opbygning og vil utvivlsomt kræve en betydelig indsats fra vores forening, som i modsætning til de øvrige historiske foreninger jo er ganske lille.

På forrige møde bebudede Historielab, at de vil trække sig i baggrunden. Dvs. at ansvaret herunder det økonomiske, skal overtages af foreningerne. Det var lidt af en bombe. Vores forening er så lille, at hvis vi skal være med til at garantere for eventuelle økonomiske underskud, kan det bringe foreningen i fare. Undertegnede tog derfor forbehold.

Der var dog enighed om, at fortsætte samarbejdet.

Foreningen har ligget lidt underdrejet i en periode. Af mange årsager.

I efteråret 2015 oplevede vi, at få vores hjemmeside Narratio.dk hacket og dermed lukket. Det var en lang proces involverende webhotel og diverse myndigheder at få den genetableret. Det indebar blandt andet, at formanden overtog ansvaret for hjemmesiden fra den tidligere ansvarlige Per Fischer.

Det øgede arbejdspres, som alle kender til, har lagt dele af bestyrelsen død i kortere og længere tid. Det har blandt andet betydet, at formanden også har overtaget kassererposten. Hvilket ikke er noget, man bare lige gør. Det har været en lang og besværlig proces i forhold til bank og diverse myndigheder.

Andreas Kopp, som på sidste generalforsamling blev valgt som suppleant, indtrådte maj 2016 i bestyrelsen, hvor han erstattede Rune Christiansen.

Jørn Buch er udtrådt af foreningen. Tak for hans mangeårige indsats for foreningen og for dansk læreruddannelse.

Medlemstal. Omkring de 15 - 20. Tilfredsstillende i forhold til undervisernes usikre situation i de senere år. Det er dog langt fra alle, som har betalt kontingent endnu.

De faglige foreninger har ikke længere hverken nogen formel eller uformel rolle i forhold til myndighederne. Samtidig oplever vi en stadig faglig forringelse på læreruddannelsen. En manglende forståelse for og respekt for faglighed. En ny læreruddannelse hvor det faglige er nedprioriteret til fordel for modulisering.

Det kunne føre til 2 mulige reaktioner fra en faglig forening som vores.

Man kunne konkludere, at en faglig forening for historie har udlevet sin tid.

Eller man kan sige, at netop i lyset af faglige forringelser er der brug for en faglig forening til at holde fagets fane højt og danne forum for en fortsat debat om faget. Vi har valgt den sidste strategi.

Medlemmerne er pressede arbejdsmæssigt. Men der er behov for, at medlemmerne bakker aktivt op om foreningen: Deltager i møder, bidrager med indlæg, ideer, diskussion.

Bestyrelsen har arbejdet løbende med at få styr på, hvem der underviser i faget eller på anden måde har interesse i læreruddannelse i historie. Til det brug har vi udarbejdet en liste. Ikke over medlemmer, men interessenter.

Kommunikation til alle med interesse i læreruddannelse i historie via e-mail og hjemmeside foregår ud fra denne liste. De, der ikke ønsker mails fra os, kan framelde. De, som ikke betaler kontingent, eller som vi ikke hører fra i længere tid, fjernes fra listen. Vi har også brug for jeres hjælp til at ajourføre listen.

Foreningen har en brochure, som præsenterer foreningen. Blev blandt andet brugt på konferencen på Nationalmuseet.

Efter formandens beretning debatteredes blandt andet:

Hvorledes sikrer vi foreningens aktivitet. Hvordan bruges hjemmesiden ?

Andre kommunikationsformer ?

Ideer til kommende arrangementer. Eventuelt kunne møder paceres hvor der foregår en eller anden form for historisk aktivitet. En udgravning. En udstilling eller andet. Ligeledes blev det nævnt, at det måske kunne være hensigtsmæssigt at placere kommende møder i København.

Muligheden for en studietur til udlandet blev drøftet. Muligheder som Sydfrankrig og Nordspanien blev nævnt.

Generalforsamlingen valgte følgende til bestyrelsen: Jens Pietras. Arne Mølgaard. Andreas Kopp. Til suppleant valgtes Sven Gerken. Bestyrelsen konstitueres på førstkommende bestyrelsesmøde.

Til revisor valgtes Maren Lytje.

Kontingentet er fortsat 200 kr.

Arne Mølgaard / formand